पाएं अपने शहर की ताज़ा ख़बरें और फ्री ई-पेपरडाउनलोड करें
एसएमएस अस्पताल की इमरजेंसी के बाहर शनिवार शाम को छह बजे निवाई से एक गंभीर महिला मरीज को लाया गया। गेट पर ही उसे यह कहकर रोक दिया गया कि आरयूएचएस से रेफरल केसों को ही यहां भर्ती किया जा रहा है। बेसुध महिला मजबूरन वहीं बेंच पर लेट गई। वहीं उसकी मौत भी हो गई।
महिला की मौत का घटनाक्रम लोगों ने रिकॉर्ड किया और फेसबुक पर लाइव भी कर दिया। नियम-कायदों में उलझी व्यवस्था ने दम तोड़ दिया। हैरत की बात थी कि दस मिनट बाद ही पुलिस की गाड़ी में लाई गई एक महिला पेशेंट को उसी इमरजेंसी से दाखिल कर लिया गया और कुछ ही देर में इलाज भी शुरू कर दिया गया।
लोगों का आरोप है कि अस्पतालों में वीआईपी सिंड्रोम यानी सिफारिश से मरीजों को भर्ती करने की बीमारी बहुत पुरानी है। बड़ा सवाल कि मेडिकल इमरजेंसी के दौर में कब तक मरीजों की जिंदगी से खिलवाड़ होता रहेगा। एसएमएस अधीक्षक डॉ. राजेश शर्मा ने कहा है कि इस घटना की सत्यता की जांच जरूर कराएंगे।
मणिपाल और सीकेएस में रेमडेसिविर के दोगुने दाम
जयपुर, निजी अस्पतालों में मरीजों से मनमर्जी के दाम वसूले जा रहे हैं। अक्सर नियमों की दुहाई देने वाला चिकित्सा विभाग यहां फेल साबित हो रहा है। ऑक्सीजन और दवाओं की कमी को पूरा करने में नाकाम ड्रग विभाग कालाबाजारी पर भी रोक नहीं लगा पा रहा है। मणिपाल और सीकेएस अस्पताल में दोगुनी कीमत में रेमडेसिविर बेचे जाने की शिकायत पर ड्रग विभाग के अधिकारियों ने शनिवार को दोनों अस्पतालों में कार्रवाई की।
ड्रग अधिकारी दिनेश तनेजा ने बताया कि दोनों ही अस्पतालों में रेमडेसिविर इंजेक्शन को सरकारी रेट 2800 रुपए के मुकाबले 5400 में बिकना पाया गया। विक्रय बिल नियमानुसार संधारित नहीं थे। मणिपाल अस्पताल में फार्मासिस्ट की अनुपस्थिति में शेड्यूल H और H1 की दवाएं बेची जा रही थी। रेमडेसीविर इंजेक्शन की निर्धारित दर पता होने के बावजूद मरीजों से अधिक वसूली हो रही थी।
आखिर ड्रग कंट्रोलर कहां हैं?
कुछ दिन पहले पुलिस ने गुड़गांव से रेमडेसिविर इंजेक्शन लाकर जयपुर में बेचने के मामले का स्टिंग किया था और अब भी एक अधिकारी की शिकायत पर दो अस्पतालों पर कार्रवाई की गई। बड़ा सवाल है कि ड्रग कंट्रोलर शिकायत पर ही कार्रवाई क्यों कराते हैं। इससे पहले दो अन्य अस्पतालों की शिकायत पर उन्होंने टीम क्यों नहीं भेजी। ड्रग विभाग एक्टिव नहीं होगा तो निजी अस्पतालों की मनमानी चलती रहेगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva hin_Deva kas_Deva hin_Deva zho_Hant eng_Latn